ความน่าสนใจของการเลือกตั้งปี 2566 คือเรื่องใด
ความน่าสนใจของการเลือกตั้งปี 2566 คือ เรื่องของการชูนโยบายลดแลกแจกแถมชนิดที่เรียกว่า คนรับยังอาย ตัวอย่างนโยบายของแต่ละพรรคการเมืองที่นำเสนอแก่ผู้มีสิทธิเลือกตั้ง เช่น 

- พรรคเพื่อไทย ค่าแรงขั้นต่ำ 600 บาทต่อวัน เงินเดือนปริญญาตรีเริ่มต้น 25,000 บาท รถไฟฟ้าตลอดสาย 20 บาท และแจกเงินผู้มีอายุตั้งแต่ 16 ปีขึ้นไปคนละ 10,000 บาท
- พรรครวมไทยสร้างชาติ บัตรสวัสดิการพลัส 1,000 บาทต่อเดือน ปรับเพิ่มเบี้ยผู้สูงอายุ คนละครึ่งและเที่ยวด้วยกัน ภาค 2
- พรรคก้าวไกล ขึ้นค่าแรงทุกปี เริ่มทันที 450 บาทต่อวัน สวัสดิการเด็กเล็ก 1,200 บาทต่อเดือน ผู้สูงวัย 3,000 บาทต่อเดือน ลดค่าไฟทันที 70 สตางค์ต่อหน่วย
- พรรคพลังประชารัฐ บัตรประชารัฐเพิ่มเงินเป็น 700 บาท สวัสดิการผู้สูงอายุเกิน 80 ปี รับ 5,000 บาท สวัสดิการประชารัฐจากครรภ์มารดา
- พรรคภูมิใจไทย ฟรีหลังคาโซลาร์เซลล์ มอเตอร์ไซค์ไฟฟ้า ผ่อนเดือนละ 100 บาท พักหนี้ 3 ปี หยุดต้น ปลอดดอกเบี้ยไม่เกิน 1 ล้านบาท
- พรรคประชาธิปัตย์ ชาวนารับ 30,000 บาทต่อครัวเรือน เรียนฟรีถึงปริญญาตรีสาขาที่ตลาดต้องการ ธนาคารหมู่บ้านแห่งละ 2 ล้านบาท ประมงท้องถิ่นรับ 100,000 บาททุกปี

นโยบายแจกสะบัดเหล่านี้เรียกทั้งดอกไม้และก้อนอิฐจากสังคมไทย ทั้งเสียงชมที่มาจากชาวบ้านร้านตลาด และเสียงวิพากษ์วิจารณ์จากชุมชนวิชาการและเหล่าเทคโนแครต แต่ก็ไม่ใช่เรื่องที่น่าแปลกใจแต่ประการใด เพราะความหลากหลายทางความคิดเป็นเรื่องปกติของสังคมประชาธิปไตย และก็เป็นความสวยงามที่คนในสังคมสามารถหันหน้าแสดงความเห็นกันโดยต่างฝ่ายต่างรับฟังกัน แม้กระนั้นก็ตาม ประเด็นที่น่าสนใจสำหรับเรื่องราวที่เกิดขึ้นในปัจจุบันคงเป็น ‘นโยบายประชานิยม’ จะส่งผลอย่างไรกับประชาธิปไตย การที่พรรคการเมืองต่างทุ่มทุนเอาเงินภาษีของประชาชนไปแจกคืนแก่ประชาชนทั่วไปเป็นเรื่องของประชาธิปไตยอันแท้จริง หรือการให้โดยปราศจากการไตร่ตรองอย่างรอบคอบจากนโยบายประชานิยมเป็นการกัดกร่อนบ่อนทำลายประชาธิปไตยต่างหาก เหรียญด้านไหนที่มีคำอธิบายที่สมเหตุสมผลที่สุด
2.การวิเคราะห์ทางการเงิน & เศรษฐศาสตร์การเงิน,5.ความรู้ทางการเงิน